Telefónica Slovakia zaznamenala za tri štvrťroky medziročný nárast výnosov 44 percent. K poslednému dňu mesiaca september predstavoval výnos 113,2 milióna eur. Od začiatku roka stúpol O2 počet zákazníkov o takmer 199 tisíc.
"Zvýšil sa nám medziroćne podiel zákazníkov platiacich na základe faktúry o 4,6 percentuálneho boda na 41,2 percent," uviedol zastupujúci generálny riaditeľ spoloćnosti Telefónica Slovakia Henrich Daubner.
Počet aktívnych zákazníkov O2 k 31. septembru predstavuje 1, 079 milióna. Z toho 634 tisíc zákazníkov využíva predplatené služby. Fakturované služby operátora využíva 445 tisíc používateľov. Mobilný operátor ku koncu septembra uvádza 94,9 percentné pokrytie populácie Slovenska, čo umožnilo realizovať 90 percent volaní vo vlastnej sieti. Podiel hovorov vo vlastnej sieti O2 medziročne vzrástol o 1 %. Telefónica Slovakia o výsledkoch informovala prostredníctvom tlačovej správy.